**«ΟΙ ΔΡΟΜΟΙ ΤΟΥ ΝΕΡΟΥ ΣΤΗΝ ΠΟΛΗ ΤΩΝ ΠΑΤΡΩΝ»**

**ΓΛΑΥΚΟΣ**

* **Ο Γλαύκος είναι ποταμός της Αχαΐας.**
* **Πηγάζει από το Παναχαϊκό όρος και στην διαδρομή του τροφοδοτείται από διάφορες πηγές και τελικά χύνεται στον Πατραϊκό κόλπο δίπλα από το νέο (νότιο) λιμάνι της Πάτρας.**
* **Πριν τις εκβολές του στις Ιτιές σχηματίζει κοιλάδα γνωστή με το όνομά του. Η κοιλάδα αυτή αναφέρεται ότι κατά την Ενετοκρατία έβγαζε μεγάλες ποσότητες καλαμποκιού και καλής ποιότητας βαμβάκι.**
* **Ο Γλαύκος, στο μεγαλύτερο μέρος του, αποτελεί το φυσικό σύνορο ανάμεσα στην Πάτρα και στον Δήμο Μεσσάτιδος.**
* **Από τον Γλαύκο έχουν πάρει και την ονομασία του η συνοικία Γλαύκος (Ζαρουχλέικα) και το δημοτικό διαμέρισμα Γλαύκου της Πάτρας.**
* **Σήμερα στο σημείο που συναντά την περιμετρική οδό της Πάτρας υπάρχει η Έξοδος Γλαύκου. Έχει μήκος 26,3 χιλιόμετρα.**
* **Παλιά ονομαζόταν Λεύκας και το Γλαύκος είναι παραφθορά του (Λεύκας = Λαύκος = Γλαύκος). Ως Λεύκας αναφέρεται σε χειρόγραφο σιγίλιο της μονής Γηροκομείου.**
* **Κατά τον Τριανταφύλλου ονομάζεται Λεύκα από τη συνοικία Λεύκα της Πάτρας που βρίσκεται πολύ κοντά στον ποταμό, ενώ ο Θωμόπουλος αναφέρει ότι Λεύκα λεγόταν μαζί με άλλα ονόματα από τον 18ο αιώνα κι μετά.**
* **Παραπόταμοι του Γλαύκου που είναι στον κάμπο της Πάτρας μικροί αύλακες - χείμαρροι που έχουν το όνομα του χωριού που περνούν : του Μπεγουλακίου, του Σαραβαλίου, του Ρωμανού, της Εγλυκάδος και το Λαλέικο.**
* **Έχει νερό όλο τον χρόνο, το καλοκαίρι πολύ λίγο ενώ τον χειμώνα κατεβάζει πολύ νερό. Κατά το παρελθόν έχει προκαλέσει πολλές πλημμύρες δημιουργώντας πολλές καταστροφές αλλά κι θανάτους.**

**ΠΛΗΜΜΥΡΕΣ ΓΛΑΥΚΟΥ – ΕΡΓΑ**

* **Αναφέρεται το 1815 κάποια αρχαία τρίτοξη πέτρινη γέφυρα που χρησιμοποιούνταν για το πέρασμα του αλλά λόγω της μετακίνησης της κοίτης του πάνω από 200 μέτρα οι ντόπιοι έφτιαξαν ξύλινα γεφύρια όπου το χειμώνα καταστράφηκαν από τα ορμητικά νερά του ποταμού.**
* **Κατά το παρελθόν έχει προκαλέσει πολλές πλημμύρες δημιουργώντας πολλές καταστροφές αλλά κι θανάτους, όλα αυτά μέχρι την δεκαετία του 70 όπου διευθετήθηκε η κοίτη του με τσιμεντένια τοιχώματα.**
* **Χαρακτηριστικά στην πλημμύρα του 1886 πλημμύρισε το σχολείο του Μπεγουλάκι την ώρα του μαθήματος κινδυνεύοντας να παρασυρθούν τα παιδιά στα ορμητικά νερά του αναφέρεται ότι η καταστροφή ήταν τόση μεγάλη που το Μπεγουλάκι έμεινε ακατοίκητο αναγκάζοντας τους κατοίκους να ζητήσουν από τον δήμο να τους δώσει εκτάσεις σε άλλη περιοχή της πόλης να εγκατασταθούν εκεί**
* **Ανάλογες καταστροφές έγιναν και στις πλημμύρες του 1912 και 1915, μάλιστα αναφέρεται ότι πριν αλλά και μετά τον 17ο αιώνα εκεί ήταν βάλτοι που σχηματίζονταν από τα νερά του Γλαύκου.**

**ΔΙΑΚΟΝΙΑΡΗΣ**

* **Ο Διακονιάρης είναι χείμαρρος της Αχαΐας στην νότια πλευρά της Πάτρας.**
* **Ξεκινά πολύ κοντά στην Πάτρα από το χωριό Ελεκίστρα και περνά μέσα από την πόλη. Ονομάζεται και Ελεκίστρα ή και Ελεκιστριανός.**
* **Η ονομασία του σύμφωνα με τον Γάλλο φιλέλληνα Πουκεβίλ οφείλεται στο ότι δεν έχει πηγές, αλλά μαζεύει τα νερά του από την βροχή, δηλαδή διακονεύει. Το καλοκαίρι δεν έχει καθόλου νερό, αλλά τον χειμώνα πλημμυρίζει συχνά και δημιουργεί πολλές καταστροφές.**
* **Ένα κομμάτι του, και συγκεκριμένα στις εκβολές του, έχει σκεπαστεί και έχει κατασκευαστεί επάνω η Λεωφόρος Ελευθερίου Βενιζέλου. Έγιναν έργα για να σκεπαστεί όλο το κομμάτι του χειμάρρου που περνά μέσα από την πόλη για να αντιμετωπιστούν οι πλημμύρες του.**
* **Το οδικό έργο του Διακονιάρη, ενώνει τη μεγάλη περιμετρική οδό της Πάτρας, μέσω του κόμβου της Εγλυκάδας, με το νέο λιμάνι.**

**ΠΛΗΜΜΥΡΕΣ ΔΙΑΚΟΝΙΑΡΗ**

* **Η τελευταία μεγάλη του πλημμύρα έγινε στις 16 Δεκεμβρίου 2001 με δύο θανάτους πολιτών (πατέρας και γιός), πλημμύρες εκατοντάδων σπιτιών στις συνοικίες Ζαρουχλέικα, Αγία Τριάδα, Άγιο Νεκτάριο, Ψαροφάι και Εγλυκάδα .**
* **Mικροβιοτεχνίες, καταστήματα και περιουσίες πνίγηκαν σε χιλιάδες τόνους λάσπης, που κατέβασε στις φτωχογειτονιές της νοτιοδυτικής Πάτρας το ρέμα «Διακονιάρης».**

**ΜΕΙΛΙΧΟΣ**

* **Είναι χείμαρρος της Αχαΐας.**
* **Πηγάζει από τα βόρεια του Παναχαϊκού όρους και χύνεται στον Πατραϊκό κόλπο, αφού πρώτα περνά από το χωριό Συχαινά και μέσα από την Πάτρα.**

**Κατά την αρχαιότητα και κοντά στα Συχαινά και δίπλα στον Μείλιχο βρισκόταν ο ναός της Τρικλαρίας Αρτέμιδος, ο οποίος δεν έχει βρεθεί από τους αρχαιολόγους.**

**Στην οδό Αρέθα σήμερα και σε μικρή απόσταση από τον Μείλιχο έχει ανασκαφεί η αρχαία γέφυρα Ρωμαϊκών χρόνων.**

**"Αχαϊκά" Παυσανία - Κεφ. 19**

[1] Ανάμεσα στο ναό της Λαφρίας και στο βωμό είναι καμωμένο επιτάφιο μνημείο για τον Ευρύπυλο. Ποιος ήταν ο Ευρύπυλος και για ποιο λόγο ήρθε σ' αυτό τον τόπο θα τα αναφέρω, αφού παρουσιάσω πρώτα τις συνθήκες τής ζωής που επικρατούσαν εδώ, όταν ο Ευρύπυλος ήρθε: **οι Ίωνες, οι εγκαταστημένοι στην Αρόη, την Άνθεια και τη Μεσάτι είχαν ένα κοινό τέμενος και ναό της Άρτεμης, της επονομαζόμενης τρικλαρίας, για την οποία οι Ίωνες έκαναν γιορτή κάθε χρόνο και αγρυπνία ολονύχτια. Ιέρεια της θεάς ήταν μια παρθένος, η οποία ασκούσε την Ιεροσύνη μέχρι του γάμου της.**

**[2] Λένε λοιπόν πως κάποτε συνέβη να είναι ιέρεια της θεάς η Κομαιθώ, μια εξαιρετικά ωραία παρθένος και πως έτυχε να είναι ερωτευμένος μαζί της ο Μελάνιππος, ο οποίος και στα άλλα ξεπερνούσε τους συνομηλίκους του, ιδιαίτερα όμως στη σωματική ομορφιά. Όταν ο Μελάνιππος έκαμε την παρθένο να τον ερωτευθεί εξ ίσου, τη ζήτησε σε γάμο από τον πατέρα της. Είναι συνηθισμένο στους γέρους και σ' άλλα να εναντιώνονται στους νέους, αλλά και τον πόνο των ερωτευμένων να μην τον αισθάνονται∙ έτσι και ο Μελάνιππος τότε, ο οποίος ήθελε να νυμφευτεί την Κομαιθώ που κ' εκείνη τον ήθελε, δεν βρήκε καμιά ευμενή διάθεση ούτε στους δικούς του γονείς ούτε στους γονείς της Κομαιθούς∙**

**[3] και φάνηκε από ό,τι συνέβη στην περίπτωση του Μελάνιππου, αλλά και σε πολλές άλλες, πως ο έρωτας είναι ικανός και τα νόμιμα των ανθρώπων να συγχύσει και τις τιμές των θεών να ανατρέψει: μέσα στο ιερό της Άρτεμης η Κομαιθώ και ο Μελάνιππος ικανοποίησαν το πάθος του έρωτά τους. Και συνέβη στο εξής το ζεύγος αυτό να χρησιμοποιεί το ιερό ως νυφικό θάλαμο, ενώ τους ανθρώπους άρχισε να τους φθείρει η οργή της Άρτεμης με το να μην αποδίδει η γη κανένα καρπό, αλλά και αρρώστιες ασυνήθιστες να πέσουν και θάνατοι να σημειωθούν απ' αυτές περισσότεροι παρά πριν.  
  
[4] Η πόλη κατέφυγε στο μαντείο των Δελφών και η Πυθία κατηγόρησε το Μελάνιππο και την Κομαιθώ∙ και ήρθε χρησμός κι αυτούς τους δύο να θυσιάσουν στην Άρτεμη, αλλά και κάθε χρόνο να θυσιάζουν στη θεά ένα νέο και μια νέα παρθένο που θα υπερτερούσαν στην ομορφιά. Εξ αιτίας της θυσίας αυτής ο παρά το ιερό της Τρικλαρίας ποταμός ονομάστηκε Αμείλιχος∙ πριν δεν είχε κανένα όνομα.  
  
[5] Όσοι νέοι και παρθένες χάνονταν χωρίς κανένα φταίξιμο απέναντι της θεάς, αλλά εξ’ αιτίας του Μελάνιππου και της Κομαιθούς, και οι ίδιοι ήταν αξιολύπητοι για ό,τι πάθαιναν, αλλά και οι δικοί τους∙ για το Μελάνιππο όμως και την Κομαιθώ προσωπικά δεν πιστεύω πως έπαθαν καμιά συμφορά, γιατί το μόνο που ισοφαρίζει σε αξία την ανθρώπινη ζωή είναι το να πετύχει κανείς στον έρωτα.**

**ΧΑΡΑΔΡΟΣ**

* **Ο Χάραδρος είναι χείμαρρος του Νομού Αχαΐας. Πηγάζει από τις βορειοδυτικές υπώρειες του Παναχαϊκού όρους και εκβάλλει στο ανατολικό τμήμα του Πατραϊκού κόλπου στο ύψος του Καστελόκαμπου.**
* **Ένα τμήμα της ροής του δίπλα στο Πανεπιστήμιο Πατρών αποτελεί φυσικό σύνορο μεταξύ δήμου Πατρέων και δήμου Ρίου. Έχει μήκος 7,6 χιλιόμετρα.**
* **Εικάζεται ότι το όνομά του προέρχεται από το γεγονός ότι δεν έχει ομαλή ροή αλλά στο πέρασμά του δημιουργεί βαθιά χαράδρα.**
* **Ονομάζεται και Βελβιτσάνος ποταμός.**

**Αχαϊκά" Παυσανία - Κεφ. 22**

**[11] Κοντά στην πόλη των Πατρών βρίσκεται ο Μείλιχος ποταμός και το ιερό της Τρικλαρίας, χωρίς λατρευτικό άγαλμα πια. Το ιερό είναι δεξιά. Πιο πέρα από το Μείλιχο υπάρχει άλλος ποταμός, ονομαζόμενος Χάραδρος- όσα ζώα πίνουν την άνοιξη από το Χάραδρο συμβαίνει να γεννούν τις περισσότερες φορές αρσενικά∙ γι' αυτό οι βοσκοί τα μετακινούν σ' άλλο μέρος της χώρας, έκτος από τις αγελάδες∙ αυτές τις αφήνουν περί το ποτάμι, γιατί οι ταύροι είναι χρησιμότεροι, παρά οι αγελάδες, και για θυσίες και για τις γεωργικές εργασίες∙ προκειμένου όμως για τα άλλα βοσκήματα τα θηλυκά θεωρούνται πολυτιμότερα.**

**Αχαϊκά" Παυσανία - Κεφ. 23**

**[1] Μετά το Χάραδρο υπάρχουν ερείπια πενιχρά μιας πόλης Αργυράς και πηγή Αργυρά, δεξιά του κύριου δρόμου, καθώς και ένα ποτάμι Σέλεμνος που κατεβαίνει προς τη θάλασσα. Για το ποτάμι υπάρχει παράδοση των ντόπιων πως ο Σέλεμνος ήταν όμορφος νέος που βοσκούσε το ποίμνιο του σ' αυτό το μέρος∙ η Αργυρά ήταν μια νύμφη θαλασσινή, η οποία είχε ερωτευθεί το Σέλεμνο και βγαίνοντας από τη θάλασσα τον επισκέπτονταν και κοιμόνταν πλάι του.  
  
[2] Δεν πέρασε όμως πολύς καιρός και ο Σέλεμνος δεν φαίνονταν πια όμορφος, και η νύφη δεν επρόκειτο να τον επισκέπτεται∙ άμα ο Σέλεμνος εγκαταλείφτηκε από την Αργυρά, πέθανε από τον έρωτα, και η Αφροδίτη τον έκανε ποτάμι. Αναφέρω τις σχετικές παραδόσεις των Πατρέων. Επειδή ο Σέλεμνος και μετά τη μεταμόρφωσή του σε νερό εξακολουθούσε να αγαπάει την Αργυρά, όπως και για τον Αλφειό λένε πως εξακολουθεί να αγαπάει την (πηγή) Αρέθουσα, η Αφροδίτη ευεργετεί το Σέλεμνο και με την έξης δωρεά: τον κάνει να ξεχάσει την Αργυρά.  
  
[3] Άκουσα και τον εξής λόγο για το Σέλεμνο, πως το νερό του είναι κατάλληλο μέσο για να γιατρεύει από τον έρωτα άνδρες και γυναίκες: κάνουν λουτρό στο ποτάμι και ξεχνούν τον έρωτα. Αν αυτό είναι αλήθεια, το νερό του Σέλεμνου είναι για τους ανθρώπους θησαυρός.**

**ΣΕΛΕΜΝΟΣ**

* **Ποτάμι της Αχαΐας που πηγάζει στο Παναχαϊκό και εκβάλλει στον Κορινθιακό κόλπο.**
* **Στην πορεία του περνά από το Καστρίτσι στα προάστεια της Πάτρας , όπου ονομάζεται και Καστριτσιάνικο.**
* **Στις όχθες του Σέλεμνου βρισκόταν η αρχαία πόλη Αργυρά της οποίας η θέση δεν έχει βρεθεί ακόμα.**

**ΒΟΛΙΝΑΙΟΣ**

* **Ο Βολιναίος ή Δρεπανέικο είναι ποταμός στην Αχαΐα πηγάζει από τις δυτικές παρυφές του Παναχαϊκού και χύνεται κοντά στο Δρέπανο, έχει νερό όλο τον χρόνο.Την ονομασία την οφείλει στην αρχαία πόλη Βολίνη.**
* **Αχαϊκά" Παυσανία - Κεφ. 23**
* **[4] Μετά την Αργυρά είναι ένα ποτάμι ονομαζόμενο Βολιναίος, κοντά στο οποίο υπήρχε άλλοτε πόλη Βολίνα∙ λένε πως ο Απόλλωνας είχε αγαπήσει μια παρθένα Βολίνη, η οποία φεύγοντας ρίχτηκε μέσα στην εδώ θάλασσα και πήρε ως χάρη από τον Απόλλωνα αθανασία**

**ΠΑΝΑΓΙΤΣΑ**

* **Πηγάζει στον Ομπλό και χύνεται στην περιοχή «Παραλία» στον Πατραϊκό κόλπο.**
* **Στην πορεία του περνά από τα χωριά Κρήνη, Οβρυά και Παραλία.**
* **Η ονομασία του χειμάρρου οφείλεται στο ότι στην Οβρυά περνά δίπλα από τον ναό του Ευαγγελισμού της Θεοτόκου**
* **Το καλοκαίρι είναι ξεροπόταμος, αλλά το χειμώνα κατεβάζει πολύ νερό και προξενεί πολλές καταστροφές και πλημμύρες, με τελευταία αυτήν του 2004.**
* **Στο σημείο που συναντά τον περιμετρικό Πάτρας υπάρχει η Έξοδος 4. Η ροή του χειμάρρου στο μεγαλύτερο κομμάτι του και στο σημείο που μπαίνει στην Οβρυά μέχρι τις εκβολές του στην Παραλία έχει εγκιβωτιστεί σε μπετόν αρμέ.**

**ΠΛΑΤΑΝΕΪΚΟ**

* **Το Πλατανέικο είναι ποτάμι στον Νομό Αχαΐας και πηγάζει στις παρυφές του Παναχαϊκού κοντά στο Καστρίτσι και εκβάλλει στον Κορινθιακό κόλπο.**
* **Στη διαδρομή του περνά από το χωριό Πλατάνι από το οποίο έχει πάρει και την ονομασία του.**
* **Έχει νερό όλο τον χρόνο και τον χειμώνα πλημμυρίζει και προξενεί πολλές καταστροφές.**

**ΣΑΡΑΒΑΛΕΪΚΟ (ΠΟΤΑΜΙ ΜΟΥΣΤΑΦΑ ΕΦΕΝΤΗ)**

* **Το Σαραβαλέικο ποτάμι είναι χείμαρρος, που λέγεται έτσι, γιατί στο μεγαλύτερο μέρος του περνά από το χωριό Σαραβάλι . Κατά την Τουρκοκρατία λεγόταν ποτάμι Μουσταφά εφέντη.**
* **Πηγάζει από τον Ομπλό και εκβάλλει στον Πατραϊκό κόλπο. Περνά από τα χωριά Κρήνη και Οβρυά.**
* **Το καλοκαίρι είναι ξερό, ενώ το χειμώνα κατεβάζει πολύ νερό.**
* **χείμαρρος: Ξεροπόταμος.**

**ΦΥΛΛΟΥΡΑΣ**

* **Χείμαρρος που κατεβαίνει δίπλα στις εγκαταστάσεις της οινοποιίας «ΑΧΑΪΑ ΚΛΑΟΥΣ».**
* **Ονομάστηκε έτσι από τα φύλλα των πλατάνων δίπλα από το άλσος των οποίων περνά παράλληλα με τον ποταμό Γλαύκο**

**ΠΗΓΗ ΔΗΜΗΤΡΑΣ ή ΠΗΓΑΔΙ ΑΓ. ΑΝΔΡΕΟΥ**

* **Δίπλα στον παλιό Ναό βρίσκεται το πηγάδι του Αγίου Ανδρέα. Στη θέση του προϋπήρχε η πηγή της Δήμητρας στην οποία λειτουργούσε και μαντείο μόνο για αρρώστους. Η περιοχή της μαντικής πηγής ήταν ο τόπος όπου δίδασκε ο Απόστολος Ανδρέας. αγίασε το νερό και θεράπευε τους ασθενείς της πόλης. Σύμφωνα με την παράδοση δίπλα σ” αυτή την πηγή σταυρώθηκε.**
* **Η στοά που συνεχίζει από τα αριστερά δεν είναι προσβάσιμη και μάλλον οδηγεί κάτω από τον παλιό ναό. Δίπλα από την αποθήκη συναντάμε περίεργους εξαερισμούς που λένε ότι μπορεί να ήταν τα 14 παράθυρα που φώτιζαν το υπόγειο θολωτό άντρο της Αρχαίας Θεάς. Σε αυτήν την περιοχή λένε ότι έδρασε ο απόστολος Ανδρέας, ο οποίος αγίασε το νερό και θεράπευε τους ασθενείς της πόλης.**

**Αχαϊκά Παυσανία - Κεφ. 21**

**[11] Έχουν και ένα άλσος κοντά στη θάλασσα για πολύ ευχάριστους περιπάτους και γενικά ευχάριστη παραμονή κατά τη διάρκεια του καλοκαιριού. Μέσα στο άλσος υπάρχουν και ναοί, ένας για τον Απόλλωνα, άλλος για την Αφροδίτη, με τα λατρευτικά τους αγάλματα λίθινα. Προς το άλσος συνέχεται το ιερό της Δήμητρας· η ίδια η θεά και η Κόρη παριστάνονται όρθιες, άλλο άγαλμα παριστάνει τη Γη.  
  
[12] Μπροστά στο ιερό της Δήμητρας υπάρχει πηγή, της οποίας η πλευρά προς το ναό είναι φραγμένη με ξερολιθιά ενώ από το έξω μέρος έχει κατασκευαστεί κατάβαση προς την πηγή. Στην πηγή υπάρχει μαντείο αλάθητο, όχι όμως για οτιδήποτε παρά μόνο για αρρώστους: δένουν με κλωστή ένα κάτοπτρο και το κατεβάζουν στην πηγή, υπολογίζοντας να μην κατέβει περισσότερο από το σημείο όπου η κυκλική άκρη του κατόπτρου θα ‘ρθει σ' επαφή με την επιφάνεια του νερού∙ κατόπιν προσεύχονται στη θεά, καίνε θυμίαμα και κοιτάζουν στο κάτοπτρο, το όποιο τους δείχνει τον άρρωστο ζωντανό ή νεκρό∙ ως αυτού φτάνει η μαντική δύναμή της πηγής.**

**[13] Πολύ κοντά στις Κυανέας, κοντά στη Λυκία, υπάρχει μαντείο του Απόλλωνα θυρξέα, όπου ένα νερό έχει τη δύναμη να δείχνει σ' όποιον κοιτάζει μέσα στην πηγή όλα όσα αυτός θέλει να δει. Κοντά στο άλσος των Πατρών υπάρχουν και δύο ιερά του Σάραπι, στο ένα από τα οποία υπάρχει τάφος του Αιγύπτου, γιου του Βήλου∙ οι Πατρείς λένε πώς ό Αίγυπτος είχε καταφύγει στην Αρόη, εξ αφορμής των παθημάτων των γιων του, για τα οποία και το όνομα του Άργους του προξενούσε φρίκη, αλλά ακόμα περισσότερο επειδή φοβούνταν το Δαναό. Οι Πατρείς έχουν και ένα ιερό του Ασκληπιού που βρίσκεται πέρα από την ακρόπολη, κοντά στην προς τη Μεσάτι πύλη του τείχους. Οι γυναίκες που είναι στις Πάτρες ίσως και διπλάσιες στον αριθμό από τους άντρες έχουν περισσότερο από άλλες γυναίκες τις χάρες της Αφροδίτης.  
  
[14] Οι πιο πολλές κερδίζουν τη ζωή τους από τη βύσσο που καλλιεργείται στην Ήλι∙ κάνουν απ' αυτή κεκρυφάλους και ποικίλα φορέματα υφαίνουν.**

**ΡΩΜΑΪΚΟ ΥΔΡΑΓΩΓΕΙΟ**

* **Μεγάλο τεχνικό έργο των ρωμαϊκών χρόνων, που κατασκευάστηκε πιθανώς από τον αυτοκράτορα Αδριανό, στις αρχές του 2ου αι. μ.Χ. Σήμερα διασώζονται ορατά τμήματα του στην συνοικία Σαμακιά (τμήμα της γεφύρωσης ).**
* **Ξεκινάει από τις πηγές «Νερομάνα» του Ρωμανού και καταλήγει, μετά από διαδρομή 6 χλμ. στην Αρόη κάτω από το βυζαντινό κάστρο, όπου διατηρείται το καλύτερο τμήμα του.**
* **Οι σωστικές ανασκαφές στη ρωμαϊκή πόλη της Πάτρας έφεραν στο φως αρκετά πηγάδια που εξυπηρετούσαν οικιακές ανάγκες, αλλά και ένα άρτια οργανωμένο σύστημα ύδρευσης με υπόγειους αγωγούς και τρεχούμενο νερό, που τροφοδοτούσε ακόμη και σιντριβάνια σε ιδιωτικές κατοικίες.**
* **Το νερό έφτανε στην πόλη μέσω του ρωμαϊκού υδραγωγείου, διανύοντας πορεία 7,5 περίπου χιλιομέτρων. Από τις νοτιοανατολικές παρυφές της αρχαίας ακρόπολης, όπου κατέληγε το υδραγωγείο, το νερό διαμοιραζόταν σε υπόγειους αγωγούς και διακλαδιζόταν μέσα στην πόλη.**
* **Η χρήση ήταν αδιάκοπη μέχρι τα τέλη του 18ου αιώνα και επισκευάστηκε πολλές φορές με τελευταία το 1838 από τον δήμαρχο Ι. Μπουκαούρη το 1874 σταμάτησε η χρήση του μετά την διοχέτευση νερού στην πόλη με σωλήνες.**
* **Ξένοι περιηγητές που πέρασαν από την πόλη τον 17ο αιώνα αναφέρουν ότι διατηρούνταν σε καλή κατάσταση ακόμα και μετέφερε νερό. Είχε δυο σειρές τόξα που ήταν κατασκευασμένα από πελεκητή πέτρα και επενδυμένα με τούβλα και στην κορυφή το αυλάκι που μετέφερε το νερό.**
* **Το 2008 για τις ανάγκες των έργων κατασκευής της "μικρής περιμετρικής οδού της Πάτρας" που έτεμνε κάθετα το μνημείο, τμήμα του υδραγωγείου κόπηκε και μεταφέρθηκε βορειότερα.**

**ΡΩΜΑΪΚΑ ΝΥΜΦΑΙΑ**

* **Οι Ρωμαίοι κατασκεύασαν μια μεγάλη δεξαμενή νερού στις πηγές του Ρωμανού, από όπου ξεκινά ο χείμαρρος του Διακονιάρη. Στις πηγές του Ρωμανού λατρεύονταν οι Νύμφες. Τα νυμφαία ήταν λατρευτικοί χώροι αφιερωμένοι στις νύμφες και χώροι αναψυχής με πίδακες νερού και κήπους.**
* **ΤΟ ΡΩΜΑΪΚΟ ΝΥΜΦΑΙΟ  (ΓΕΡΜΑΝΟΥ 36-40):μνημειώδες κτίσμα του 3ου αι., χώρος αναψυχής με πίδακες νερού και κήπους.**
* **ΤΟ ΡΩΜΑΪΚΟ ΝΥΜΦΑΙΟ (Ι.ΒΛΑΧΟΥ 3 ΚΑΙ ΚΑΝΑΡΗ), τμήμα μεγάλου συγκροτήματος, πιθανώς θερμών. Στους Πρώιμους Βυζαντινούς Χρόνους ο χώρος χρησιμοποιήθηκε πιθανώς ως εκκλησία και αργότερα ως νεκροταφείο.**
* **Το Ρωμαϊκό νυμφαίο της οδού Κανάρη είναι ερείπια ορατά στο κέντρο της πόλης στην διασταύρωση των οδών Βλάχου και Κανάρη. Το μνημείο βρέθηκε κατά την διάρκεια οικοδομικών εργασιών για την κατασκευή οικοδομής. Είναι έργο του 2ου αιώνα μ.Χ ήταν τρίκοχο με ημικυκλικές κερκίδες που από κάτω τους είχαν στοά. Δίπλα στο νυμφαίο έχουν ανακαλυφθεί δύο λιθόστρωτοι δρόμοι, επίσης ρωμαϊκών χρόνων, όπου στην διασταύρωση τους ήταν κτισμένο το νυμφαίο. Με άλλα ευρήματα που έχουν βρεθεί κοντά στον χώρο οι αρχαιολόγοι συμπεραίνουν ότι η περιοχή στους ρωμαϊκούς χρόνους ήταν δημόσιος χώρος, κυρίως με δημόσια κτήρια και όχι οικίες.**

**ΠΗΓΕΣ**

**-ΠΗΓΕΣ ΥΔΡΟΔΟΤΗΣΗΣ ΤΗΣ ΠΑΤΡΑΣ:**

1. **Θέση Νερομάνα (6420 μ. από την πόλη) – Υδραγωγείο της πόλης- πηγή Κυμοθόης (νηρηίδα)**
2. **Παλιομονάστερο ( Μ. Αγ. Νικολάου) - Βελούχι (2500 μ. από την πόλη)**
3. **Κοκκινόβρυση – Βελούχι**
4. **Κεφαλόβρυσο -Σαραβάλι**
5. **Πρεβετιάνα - Σαραβάλι**
6. **Παραδείσι - Σαραβάλι**

**ΙΑΜΑΤΙΚΑ ΝΕΡΑ**

* **ΜΕΤΑΛΛΙΚΕΣ ΠΗΓΕΣ (Βρωμονέρια ή Αλογονέρια) : Πηγή Μανωλιάς – κρήνη Μπουλούμπαση : σοδούχος με άριστα ύδατα στο δρόμο προς τη Μ. Ομπλού ΝΔ. του χωριού Θεριανού**
* **Παραλία Ιτεών (λασπόλουτρα)**
* **ΓΛΥΦΕΣ ΒΡΥΣΕΣ (για στομαχικούς) :Στη σκάλα της οδού Πατρέως**

1. **Απέναντι από τον Αγ. Νικόλαο Βλατερού**
2. **Στη συνοικία Τριτάκη, ΒΔ του κάστρου (αλκαλικό νερό, ιαματικό)**
3. **Γλυφή: Κοντά στο ναό των Εισοδίων**

***Το υλικό πάρθηκε από την εργασία «ΟΙ ΔΡΟΜΟΙ ΤΟΥ ΝΕΡΟΥ ΣΤΗΝ ΠΟΛΗ ΤΩΝ ΠΑΤΡΩΝ» ( ΕΛΕΝΗ ΚΟΛΛΥΡΟΠΟΥΛΟΥ, ΠΕ 02 και ΓΕΩΡΓΙΑ ΚΟΥΜΠΑΡΕΛΟΥ, ΠΕ 19) 2014***